b'\n_START_ARTICLE_\nTerengganu\n_START_SECTION_\nHistoria\n_START_PARAGRAPH_\nTerengganu on pienen\xc3\xa4 sulttaanikuntana joutunut historiansa aikana useasti suurempien maiden valtaan. Terengganusta on l\xc3\xb6ytynyt kivikirjoituksia, joiden perusteella saattaa olla mahdollista, ett\xc3\xa4 alueelle on perustettu islamilainen valtio jo 1300-luvulla. Kuitenkin 1400-luvulla Terengganua hallinneen Malakan sulttaanikunnan uskotaan islamilaistuneen alueella ensimm\xc3\xa4isen\xc3\xa4, 1420-1440-luvuilla. Malakasta islam levisi muualle Malakan niemimaalle. Malakan kukistuttua 1511 Terengganu siirtyi Johoren sulttaanikunnan hallintaan. 1700-luvulle tultaessa Terengganu oli kuitenkin yh\xc3\xa4 vahvemmin Bangkokin vallan alla._NEWLINE_Vuonna 1909 Terengganu siirrettiin Siamilta Britannian suojelukseen. Alue s\xc3\xa4ilyi kuitenkin liittoutumattomana, eik\xc3\xa4 liittynyt Liittoutuneisiin malaijivaltioihin._NEWLINE_Toisessa maailmansodassa ja japanilaismiehityksen aikana alue palasi lyhytaikaisesti Thaimaan hallintaan. Sodan j\xc3\xa4lkeen Terengganu liittyi Malaijan federaatioon, joka itsen\xc3\xa4istyi Britanniasta vuonna 1957. Malesian liittovaltion muodostamisen j\xc3\xa4lkeen Terengganusta tuli Malesian osavaltio.\n_START_SECTION_\nV\xc3\xa4est\xc3\xb6\n_START_PARAGRAPH_\nTerengganun v\xc3\xa4est\xc3\xb6st\xc3\xa4 94% on malaijeja, 5% kiinalaisia ja 1% intialaisia. Lis\xc3\xa4ksi osavaltiossa asuu pieni v\xc3\xa4hemmist\xc3\xb6 orang asli alkuper\xc3\xa4isasukkaita.\n_START_SECTION_\nPolitiikka\n_START_PARAGRAPH_\nTerengganun hallitsija on sulttaani, jonka arvo on perinn\xc3\xb6llinen. Terengganun sulttaani toimii my\xc3\xb6s vuorollaan Malesian kuninkaana.'